**Θεατρική Παράσταση «Το ρίσκο και το τέλος»**

**με συμμετοχή μέλους Δ.Π. του ΤΕΙ Αθήνας**

Με μεγάλη επιτυχία συνεχίζει τις παραστάσεις της στο θέατρο Παραμυθίας, με το έργο «Το  ρίσκο και το τέλος» της Κωστούλας Μητροπούλου - όπου πρωταγωνιστεί - η διοικητική υπάλληλος και ηθοποιός του ΤΕΙ Αθήνας κ. Κατερίνα Γκατζόγια.

Σκηνική σύνθεση: «Είσαι καθρέφτης στα μάτια μου»
Σκηνοθεσία : Χρήστος Πουσίνης
Σκηνικά : Μάρθα Μακρή
Φωτογραφίες : Γιάννης Μαργετουσάκης
Συρραφή κειμένου : Κατερίνα Γκατζόγια
τίτλος κειμένου : Τιμολέων Κώτσης

Παίζουν με σειρά εμφάνισης :
Κατερίνα Γκατζόγια
Τιμολέων Κώτσης
Νίκος Επίσκοπος
Στο πιάνο ο Νίκος Επίσκοπος
Από 22/03/2014 κάθε Σάββατο και Κυριακή στις 9:30 μ.μ
Τιμή εισιτηρίου : 10 ευρώ και 5 (φοιτητές, ατέλειες, ανέργους, πολύτεκνους )

**Μια από τις κριτικές που γραφτήκαν στο Αθηνόραμα:**

**Του Πάνου Χατζηγεωργιάδη
Μέλους ένωσης μουσικοσυνθετών Αγγλίας
Λογοτέχνη και Δημοσιογράφου**

Η σημερινή μας κρίση των αξιών και του πνεύματος επιβάλει εάν και εφόσον θέλουμε να βγούμε πραγματικά από τα αδιέξοδα στα οποία έχουμε πέσει, την ενδελεχή έρευνα του τι μας έφερε ως εδώ, είναι άραγε η σημερινή κατάσταση αποτέλεσμα μόνον της κακής οικονομικής θέσης των περισσοτέρων ή υπάρχει και κάτι πιο βαθύ που μας λερώνει ως κοινωνία αλλά και ως άτομα τα οποία την αποτελούν.

Το "ρίσκο και το τέλος" πραγματεύεται ακριβώς αυτό το κενό αναμεταξύ των ανθρώπινων σχέσεων, ένα κενό που δεν έχει να κάνει με τα οικονομικά μεγέθη αυτή την φορά αλλά με την ανθρώπινη μοναξιά στον υπέρτατο βαθμό, την μοναξιά που μπορείς να βιώσεις ζώντας σε πολλά εισαγωγικά με κάποιον άλλο, την πνευματική μοναξιά και την έλλειψη κατανόησης από το ένα μέρος προς το άλλο, που καταλήγει σε μια αδιέξοδη σχέση που έχει ως φυσική κατάληξη το τέλος, ένα τέλος το οποίο έχει συντελεστεί πολύ πιο πριν από το τέλος.

Πολλά περνούν μέσα από τα μάτια της πρωταγωνίστριας και αναγκαστικώς των θεατών, η απόρριψη, το φάντασμα της μοναξιάς δεμένο με την αδιόρατη κλωστή των ψευδεπίγραφων σχέσεων που βασίζονται στην ανουσιότητα και καταπνίγουν την πραγματική ζωή, τα ανθρώπινα αδιέξοδα και ένα σωρό ακόμη αναπάντητα ερωτήματα της ανθρώπινης υπόστασης μέσα σε μια κοινωνία υλιστική και άκρως καταναλωτική.

Η εκπληκτική ερμηνεία της Κατερίνας Γκατζόγια και η εναλλαγή του παιξίματος και του ύφους στον ρόλο μιας γυναίκας παραδομένης σε έναν καταδικασμένο από την αρχή έρωτα, ο οποίος βρίσκεται μόνον στο μυαλό της κατ’ ουσίαν, αποδίδουν σε τέλεια μορφή το χάσιμο του σύγχρονου ανθρώπου ανάμεσα στις τεχνητές και τις πραγματικές ανάγκες κάτι που τον οδηγεί στην παράκρουση και την ψύχωση, ενώ η δυνατή σκηνοθετική ματιά του Χρήστου Πουσίνη αποδίδει με τρόπο ολοκληρωμένο το χαμό που επικρατεί στο μυαλό αυτής της γυναίκας που πίστεψε σε μια ιδανική κατάσταση αλλά έρχεται καθημερινά αντιμέτωπη με την σκληρή πραγματικότητα που αντικατοπτρίζεται στα άλλα δύο πρόσωπα του έργου, του Τιμολέοντα Κώτση και του Νίκου Επίσκοπου.

Γενικώς η συγκεκριμένη παράσταση αποτελεί ένα παράθυρο προς το φως κι ας μοιάζει σκοτεινή ως θεματολογία, γιατί ας μην ξεχνά ποτέ και κανείς μας πως οφείλουμε να κοιτάξουμε κάποια στιγμή μέσα μας με κείμενα εσωτερικά όσα άσχημα και αν δούμε, είναι ένας δρόμος επίπονος και μια ατραπός την οποία οφείλουμε να περιπατήσουμε εάν θέλουμε ουσιαστικά να βγούμε από την κρίση του πνεύματος όπου αναγκαστικώς διαβιούμε, εύχομαι σε όλους τους συντελεστές καλή και δημιουργική συνέχεια αλλά και στον κόσμο που θα έχει την τύχη να παρακολουθήσει αυτή την παράσταση, να φύγει προβληματισμένος θετικά για ότι συμβαίνει κυρίως μέσα του.